- E. RAPPORT VAN DIE KOMMISSIE
- 1. Opdrag

Om die Sinode te adviseer ten opsigte van die hantering van die Beswaarskrif van dr HF van Wyk teen 'n besluit van Sinode 2012 om Lied 348 goed te keur vir gebruik in die erediens (22.2). Die beswaar is gerig teen die heilig verklaring van 'n nag. Die volgende omskrywing word gegee: 'Drie maal in die lied kom die woorde 'heilige nag' voor. Die Sinode het met die goedkeuring van die lied as 'n 'Skrifgetroue lied' substansie gegee aan die feit dat sekere dae 'heilig' verklaar kan word.'

### Besluit: Kennis geneem.

- 2. Beredenering
- 2.1 Die Beswaarskrif stel in pt 1: 'Daar is eksegeties geen grond dat Jesus in die nag gebore is nie. Trouens kan daar nie kultuur-histories vasgestel word in watter maand of jaar Jesus gebore is nie. Hier word dus 'n spesifieke beeld ingedra wat nie Skrifgetrou is of kan wees nie.'

Die lied verbind egter nie die geboorte aan 'n bepaalde datum nie. Verder sluit Lied 348:2 aan by die engele koor en die herders aan wie die boodskap van die geboorte gebring is. Lukas 2:8 verbind hierdie gebeure aan die nag, terwyl Lukas 2:10 die geboorte 'vandag' stel. Aangesien die Joodse dag met sonsondergang begin het, is die aanduiding baie sterk dat die geboorte wel in die nag was. 2.2 Die Beswaarskrif stel in die eerste gevolgtrekking (4.1): ' Daar is geen Skrifgrond dat 'n dag of nag geheilig is nie.' Eksodus 20: 11 stel egter: 'Daarom het die HERE die Sabbatdag geseën en dit geheilig.' (OAV). Die woord 'heilig' beteken toewy, afsonder vir besondere diens (appoint, dedicate). In die Skrif word die woord gebruik vir enige iets wat die Heilige God aan sy diens toewy. Dit geld vir mense en voorwerpe, maar kan ook geld vir 'n dag soos die Sabbatdag wat deur God aan sy diens toegewy is. Die dag van die geboorte van Christus is 'n besondere dag in die raadsplan van God. Galasiërs 4:4 stel dat Hy gebore is in die volheid van die tyd. Wanneer ons die dag heilig noem, is dit 'n erkenning van die feit dat die Heilige God almagtig in beheer is in die uitvoering van sy raadsplan en dat Hy self die dag en tyd aan sy diens gewy het.

- 2.3 Die derde gevolgtrekking (4.3) stel: 'Die geboortedag van Christus is die eerste trap van vernedering, en dan daarom nie 'n heilige dag/nag tot eer van God wees nie.'

Die teendeel is egter dat die engele kore daardie nag die lof van God besing het en aan Hom al die eer gegee het. Christus se vernedering kan tog nooit as onheilig beskou word nie. Dit was immers nie die werk van die duiwel nie, maar van die Heilige God. Die Nagmaal wat die dieptepunt van sy vernedering, die dood aan die kruis, gedenk, word met reg die 'heilige' Nagmaal genoem al kom die begrip nie so in die Bybel voor nie.

### Besluit: Punte 2.1 tot 2.3 kennis geneem.

- 3. Gevolgtrekking
- 3.1 Daar is wel Skriftuurlike aanduiding dat die geboorte van Christus in die nag plaasgevind het.
- 3.2 Die dag en tyd van die geboorte is in God se raadsplan bepaal en is daarom deur God self aan sy diens gewy.
- 3.3 Om die nag 'heilig' te noem, is 'n erkenning dat die Heilige God almagtig in beheer is van die uitvoering van sy raadsplan. Dit word juis gedoen om aan God die eer te gee.

### Besluit: Punte 3.1 tot 3.3 kennis geneem.

- 4. Aanbeveling

Die Beswaarskrif slaag nie.

### Besluit: Goedgekeur.

398